  Виталий Пронин  Удмуртиысь Культурая, печатья но иворъёсъя министерстволэн коллегияз эскеризы, кинэ дэмланы луоно Удмурт Республикалэн Кун премиеныз пусйыны. Министерствоысь валтӥсь экспертлэн Лидия Осиповалэн верамезъя, шаерысьтымы валтӥсь премиез басьтыны но Данъян пул вылэ пуксьыны кык коллектив ассэ ӵектӥз: «Удмуртия» ГТРК-ысь «Мылысь-кыдысь» программаез дасясьёс-нуисьёс но республикаысьтымы Синтэмъёслы библиотекаын ужасьёс. Соос пыр-поч веразы ужзы, вормонъёссы, проектъёссы сярысь. Та кандидатъёсты ик ми туэ ӵектом Кун премилы, кин тодэ, оло, кыксылы ик шуд усёз сое басьтыны.Синтэмъёслы но ляб адӟисьёслы библиотека туэ ӝыны дауръем юбилейзэ пусйиз. Солэн директорез Татьяна Тенсина верамъя, бюджетысь ӧжыт коньдон вуэ ке но, соос лыдӟисьёссылы тыршо выль книгаос но басьтыны, вужмемъёссэ но, туала амалъёсты уже кутыса, ярамон-тодмамон карыны.- Арлы быдэ дорамы лыдӟиське ог 3 сюрс мурт, библиотекаын утиське 65 сюрслэсь ятыр издание. Синтэмъёслы лыдӟымон литература (аудиокнигаос, бадӟым шрифтэн,  Брайльлэн системаезъя печатлам бичетъёс)  вуэ Москваысь «Логос», «Репро» но мукет издательствоосысь. Со сяна, дорамы вазиськисьёсты дышетӥськом компьютерен ужаны, правооссэс, законэз валэктӥськом, - шуэ Татьяна Владимировна.«Мылысь-кыдысь» передача нырысьсэ  эфире потӥз 1998-тӥ арын. Тросэз удмурт передачаос эфирысь ышизы ини («Такъян», «Рос-прос», «Эзь» но мукетъёсыз), нош «Мылысь-кыдысь» туннэ но учкисьёсты шумпоттэ.«Мылысь-кыдысь» передачаез нуись Валерий Сидоров верамъя, ар ӵоже соос ог 56 программа дасяло, озьыен, та дыр ӵоже 600-лэсь ятыр передача радъямын. Со бордын ужа 5 мурт: режиссёр Николай Эскандеров, журналистъёс Анна Федотова но Валерий Сидоров, оператор Иосиф Воробьёв но куарая режиссёр Ольга Алабужева. 13 ар ӵоже передачалэн нимыз но пӧртэм вал, нуисьёсыз но ужан амалъёсыз вошъяськылӥзы. Огдырлы со «Лулысь-сюлмысь» луылӥз, но калыклы сокем ӧз кельшы, соин ик берытскизы «Мылысь-кыдысе» ик. Учкисьёсты со тодматэ шаерысьтымы тодмо, визьмо, йӧно удмурт адямиосын, семьяосын, выль иворъёсын но шулдыр кырӟанъёсын.Кыксылы ик та коллективъёслы сӥзем потэ Удмурт Республикалэсь Кун премизэ киязы кутыны. Галина Семёнова.  